<classify> MBUNGE wa Dodoma mjini na Naibu Waziri wa Kazi, Vijana na Ajira, Anthony Mavunde amewataka viongozi wa dini nchini kuhakikisha wanashirikiana na serikali katika kuitunza na kulinda amani iliyopo. Mavunde alitoa kauli hiyo jana kwenye ibada ya kumsimika Askofu Mkuu wa Kanisa la Tanzania Methodist TMC Joseph Bundala iliyofanyika katika kanisa la Ipagala jijini hapa. Naibu waziri huyo ambaye alikuwa mgeni rasmi katika hafla hiyo alisema kazi kubwa ya viongozi wa dini ni kufanya muunganiko kati ya serikali na Kanisa ikiwa ni pamoja na kujenga misingi ya imani itakayolinda amani iliyopo.Alisema serikali inatambua mchango mkubwa unaofanywa na Kanisa kupitia sekta ya Elimu, Afya na Kiroho ambazo siku zote zimekuwa zikiwaletea maendeleo. Naye, Kiongozi mkuu wa Kanisa la Philedefia Assembles Dk Yohana Masinga aliiomba serikali kumuongezea ulinzi Rais John Magufuli kwa madai kuwa kazi anayoifanya ni njema na yenye kulipatia taifa maendeleo hivyo anahitaji ulinzi.Alisema pamoja na malalamiko kwa baadhi ya wanasiasa kudai kuwa utawala wa awamu ya tano unasifika kwa uminywaji wa demokrasia lakini Askofu huyo alisema kuwa utendaji wa Rais Magufuli ni utawala ambao lengo kubwa ni kupambana na ufisadi na maovu yote yanayowanyima haki ya wananchi wanyonge. Aidha, askofu huyo pia aliwataka viongozi wa kada zote kujinyenyekeza mbele za Mungu ili kufanya kazi ya bila kutumia madaraka yao vibaya.Naye, Askofu Mkuu wa Kanisa la Tanzania Methodist TMC Bundala akitoa shukrani zake muda mfupi baada ya kusimikwa, aliwataka watumishi wote wa kanisa hilo kufanya kazi zao za kiroho na kijamii kwa kasi itakayoliletea kanisa na serikali mafanikio ya maendeleo ya kiuchumi. Aidha, alisema kuwa pamoja ya yeye kuwa kiongozi mkuu wa Kiroho nchini Tanzania ni lazima kushirikiana na serikali katika kuhakikisha nchini inasonga mbele katika kufanya maendeleo kwa faida ya watanzania wote. Mbali na hilo, Askofu Bundala amemwagiza katibu mkuu wa kanisa hilo, Makamu wa Askofu Mkuu pamoja na Katibu Mkuu wa akina mama kuhakikisha wanafanya kazi kwa uaminifu ambao hautakuwa na ukinzani wowote wa sheria za nchini pamoja na sheria za kanisa na isiyokuwa na machukizo mbele za Mungu.  <topic>: KITAIFA 